AlexejDobrolubov/national_council_slovak_2010 huggingface dataset:
39. schôdza NR SR - 3.deň - B. popoludní
Dátum: 2025-09-11
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

Ďakujem veľmi pekne za slovo pán predsedajúci. Pani kolegyňa, ja vás vždy veľmi pozorne počúvam, či už je to na našich spoločných výboroch životného prostredia, kde vystupujete naozaj podľa mňa veľmi veľa, aj keď často hovoríte, že nemáte dostatočný priestor na diskusiu, na dialóg a že by ste potrebovali viac času, že s vami ministerstvo nekomunikuje dostatočne a vlastne že by ste privítali ešte viac toho priestoru a tej diskusie, ktorú podľa mňa využívate dostatočne, ale pritom stále hovoríte to isté. Ja od vás nič nové nepočujem a vlastne teraz mi to prišlo, že hovoríte len veľmi veľa, ale nikam to ani neviedlo. V podstate mi to pripadalo ako celý ten váš veľký tresk, kde ste nepoužili žiadne konkrétne opatrenie, nepovedali ste nič, čo by ste napravili, čo by malo byť také nové, inovatívne, pretože ak sa v niečom naša vláda posúva, tak to skritizujete, že to je pre developerov alebo niekoho iného, ale pani kolegyňa aj medzi nami sú všetci takí, ktorí majú radi prírodu, ktorí ju zveľaďujú, ktorí chodia do prírody, ktorí chodia do hôr, alebo všelikam inam. Takisto sme prešli cez rôzne skládky, venujeme sa celému tomuto prostrediu a ako vás tak počúvam, ja si myslím, že napokon vy až natoľko budete chrániť tú prírodu, že Slovákom postupne a Slovenkám narastú na hlave stromy, keď budeme postupovať vašou logikou a tým, čo vy hovoríte. Takže aj nám záleží na každom jednom živote, bytosti, či je to od ďateliny až po materinu dúšku, medveďov, motýľov, žien a mužov, aj detí. Ďakujem veľmi pekne.
35. schôdza NR SR - 13.deň - B. popoludní
Dátum: 2025-06-16
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

88. Ďakujem za slovo, pán predsedajúci. Vážená pani kolegyňa Kalmárová, spomínali ste americkú ústavu a Ameriku ako takú a tranzície. Tak práve bizarné experimenty z Ameriky typu tranzícia zatiaľ viac ublížili ako pomohli ľuďom. Dokonca väčšina ľudí, ktorá túto nákladnú operáciu a celú liečbu podstúpila, tak ju vyslovene ľutuje. Existuje o tom extrémne veľa dokumentov, priznanie ľudí, ktorí niečo takéto podstúpili. Majú trvalé následky, nielen na tele, ale aj na duši. Tieto životy mladých ľudí sú doslova zničené. Dostávajú doživotne niektoré z liekov, hormónov, toxikujú svoj vlastný organizmus a nikdy viac nebudú mať vlastné deti, ktoré by boli počaté medzi mužom a ženou. Dokonca tieto deti, ktoré to v Amerike podstúpili od kedy to začalo byť mediálne populárne, tak to robili práve kvôli mediálnej popularite, kvôli pozornosti, aby získali aj peniaze, čo je podľa mňa najviac zvrátené na tom, že si z toho mnoho ľudí urobilo neuveriteľný biznis. Takže aj vo vašom programe máte ochranu takýchto ľudí a hovorili ste dokonca o tom, nie vy konkrétne, ale ako strana, možno, že aj vy konkrétne, že by ste takéto operácie podporovali aj z verejného zdravotníctva, načo si myslím, že verejné zdravotníctvo by malo byť skôr pre ďalších, iných ľudí, ktorí majú iné choroby a ktorým by bolo treba pomôcť a veľakrát sa to nedeje. Takže myslím si, že tu by sme vedeli skôr investovať peniaze. A práve aj kvôli takýmto tranzíciám a zničeným životom my chceme takýmto veciam zabrániť a my chceme zdravú budúcnosť. (Potlesk.)
35. schôdza NR SR - 13.deň - A. dopoludnia
Dátum: 2025-06-16
Poslanec: Matejičková, Zuzana (SMER - SD)
Druh vystúpenia: Vystúpenie s faktickou poznámkou

104. Pán predseda, ďakujem pekne. Zuzana asi pôjde až za mnou. (Prerušenie vystúpenia predsedajúcim.) Raši, Richard, predseda NR SR Pardon, ospravedlňujem sa. Ja som tam... Matejičková, Zuzana, poslankyňa NR SR Nič sa nedeje, v pohode. Ďakujem ešte raz za slovo. Pani kolegyňa Plevíková, ja musím oceniť tvoj postoj, že si sa nenechala vytočiť týmito najtolerantnejšími ľuďmi, ktorí najviac podporujú slobodu prejavu a sú najslušnejší na celej zemeguli, ale iba dovtedy kým nevystúpi niekto s iným názorom, ktorý chce slušne, bez prerušenia vyjadriť. Nedovolili ti to, nedovolili ti povedať nejaké základné myšlienky. To jednoznačne len poukazuje, že absolútne netolerujú ženy, nemajú úctu k ženám, nedokážu slušne ani len diskutovať bez toho, aby urážali, smiali sa a celé tvoje vystúpenie chceli značne dehonestovať. Hlavne, že veľmi častokrát hovoria o tom, ako musia byť ženy rovné, ale keď sa majú reálne prejaviť voči kolegyni, ktorá k nim nepatrí, tak to vôbec nedokážu. Napokon ťažko prežívajú aj to, že by sme mali o sebe rozhodovať my doma, a že nie Brusel má byť pred nami. Ale ľudia na Slovensku chcú, aby sa rozhodovalo doma priamo volenými zástupcami a nie v Bruseli s rôznymi nevolenými liberálnymi experimentami. A ľudia na Slovensku majú byť riadnymi občanmi Európskej únie. Nemajú byť žiadnymi druhoradými občanmi. A keď Slováka zabijú Belgičania na letisku, tak my im to neprejdeme mlčaním. Pretože Slovensko má prednosť pred Bruselom. Ďakujem veľmi pekne. (Potlesk.)
20. schôdza NR SR - 1.deň - A. dopoludnia
Dátum: 2024-09-12
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

60. Ďakujem pekne, pán predsedajúci. Keď má pán Pročko právo na šialený potlesk, tak aj pán Gašpar má právo na omylnosť. Tak ho opravím, pretože on opakovane SaS-ku neprávom obviňuje z toho, že sa nejakým podielom pričiňovala k tomu šialenému zadlžovaniu. No naopak, pripomeňme si, že to SaS bola tá strana, ktorá odišla z vlády kvôli tomu, že sa nechcela podieľať na zadlžovaní tejto krajiny, ktoré sa dialo ministrom financií toho času Matovičom. Takže toto chcem, aby zaznelo, pretože opakovane to spomínate, a toto je tak zásadná vec, zodpovednosť a zdravie verejných financií, na ktorom nám záleží, že sme prijali takéto ťažké rozhodnutie aj v spleti všetkého, čo sa dialo. A viem, že ste tu vtedy nesedeli, že ste sedeli inde, ale je dôležité, aby sme si toto pripomínali, tieto fakty. Ďakujem.
20. schôdza NR SR - 1.deň - A. dopoludnia
Dátum: 2024-09-12
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

18. Ďakujem pekne, pán predsedajúci, za slovo. Po Noci dlhých nožov, kde Robert Fico ako jediný opozičný poslanec kládol odpor Mečiarovým praktikám, ktoré dnes sám činí a vidíme ich tu dnes v priamom prenose, Die Presse, rakúsky denník, toho času napísal, že Mečiar má revanšistický a detinský spôsob politiky. A aj keď sa zdalo toho času, čas Noci dlhých nožov, že Robert Fico si na začiatku svojej kariéry chcel osvojiť inú cestu, ako bola tá krvavá Mečiarova, tak nakoniec niekoľko rokov neskôr ho sledujeme ísť presne po tej istej ceste a on z tej cesty spravil doslova štvorprúdovku. Ide po každom, kto ho chce kritizovať, kto upozorňuje na jeho neprávosti, kto upozorní na korupciu, kto hovorí ľuďom pravdu a odhaľuje tieto zastrené manévre, ako tu ukázal pán podpredseda Šimečka, kde svoju neschopnú politiku chcú zakryť práve takýmito odvolávačkami a takýmto špinením ľudí. A keď pán premiér hovoril a sťažoval sa, že mu chýbajú starí politici, tak ja musím povedať, že nám nemusia chýbať, pretože my naozaj túto Mečiarovu obnovu vidíme v priamom prenose, on ju stvárňuje a dokonca ho ešte predčil.
19. schôdza NR SR - 1.deň - A. popoludní
Dátum: 2024-09-10
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

2. Ďakujem veľmi pekne, pán predsedajúci. Žiadam o zaradenie bodu, ktorý by priniesol uznesenie, ktorým by sme odsúdili bombové hrozby, ktoré prebiehajú na našich školách. A odôvodnením je, že intenzita týchto bombových vyhrážok na slovenských školách rapídne narástla. Tieto útoky majú vážne negatívne dopady na psychické zdravie detí, na rodičov, učiteľov a narúšajú celý vzdelávací proces a paralyzujú bezpečnostné zložky na Slovensku. Preto chceme, aby sme k tomu otvorili diskusiu tu v pléne Národnej rady, vydali jasný signál občanom, že bezpečnosť detí je naša absolútna priorita a že situáciu vláda nepodceňuje. Uznesením takisto chceme, aby sme zaviazali vládu, aby transparentne informovala verejnosť o celom vývoji situácie po vzore Českej republiky, kde je tá komunikácia aktívnejšia. Toľko z mojej strany, ďakujem.
16. schôdza NR SR - 2.deň - A. dopoludnia
Dátum: 2024-07-16
Poslanec: Marcinková, Vladimíra (SaS)
Druh vystúpenia: Vystúpenie v rozprave

77. Ďakujem za slovo, pán predsedajúci. Toto, čo sa tu práve deje, je úplne zrejmé, že sa táto koalícia snaží prekryť svoje babráctvo a vlastne túto schôdzu, mimoriadnu schôdzu, ku ktorej museli pristúpiť, aby sme neprišli o eurofondy, kde už je naozaj pri vašom babráckom počínaní veľmi malá snaha, že ich zachránime aj takýmito počinmi. A vy sa snažíte znova vašou kauzou, vymyslenou kauzou Krivočenko, navodiť v spoločnosti atmosféru, že to opozícia je za niečo vinná a že snažíte sa tu robiť hon na Máriu Kolíkovú, snažíte sa ju naozaj nechutným spôsobom tlačiť, aby, aby nepoukazovala na vaše, na vaše zlyhania, aby nepoukazovala na vaše babráctvo, aby, aby o tom verejne nehovorila. Snažíte sa ju zastrašiť. Je to primitívne, je to naozaj slabošské a môžete sa za to hanbiť. A na pána Glücka, veľmi, veľmi nerada reagujem, pretože to sú naozaj také hlúposti, ktoré on tam hovorí, ale treba ich vyvracať. Aj toto je práca poslanca. Takže ak hovoríte, že v Čechách idú prijať rovnaký Trestný zákon, no blbosť. Pozrite sa, aké budú sadzby pri sprenevere, to, čo spomínala Mária Kolíková. No budú pri európskych aj českých korunách rovnaké. Pozrite sa na prieťahy v konaniach, kde ste hovorili, že po novele, po veľkej reforme Márie Kolíkovej boli dlhšie. Naopak, práve vtedy sa skrátili, veď to ukazujú štatistiky. A viete, kedy sú historicky najdlhšie prieťahy? Nuž teraz v poslednom období, keď ste priniesli svoju novelu Trestného zákona a sudcovia čakajú, lebo nevedia, ako, ako to dopadne, nevedia ako pokračovať. A súdne konania sú odročené. Takže nehovorte vy o prieťahoch, pretože ten chaos, ktorý ste vy priniesli do justície, do spravodlivosti, má vašu menovku a vy sa ju snažíte týmito hlúposťami prekryť. A prečo hovorím hlúposťami? Lebo ste to vy, ktorí 4. marca, vaša vláda, vaši policajti, vaša NAKA zadržala Krivočenka, 4. marca bol... (Prerušenie vystúpenia časomerom. Potlesk.)
15. schôdza NR SR - 12.deň - A. dopoludnia
Dátum: 2024-06-28
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

134. Ďakujem veľmi pekne, pán predsedajúci. Ja som veľmi rada, že tu kolega aj takto ilustratívne a pomerne humorne vyzdvihol tú dôležitosť tých nepísaných pravidiel v politike a v podstate v každom jednom fachu. Aj slušnosť, morálka, to všetko sú (povedané so smiechom) často nepísané pravidlá, ktoré tú spoločnosť kultivujú a skultúrňujú ju. A malo by to tak byť aj v politike, mali by sme sa snažiť ju robiť kultúrnejšou, a nie naopak. A mňa mrzí, že od začiatku tohto funkčného obdobia tejto vlády pozorujem, že k tým nepísaným pravidlám nemajú nielenže úctu, ale doslova v prvej možnej príležitosti od nich, od nich upúšťajú. A toto sú presne veci, ktoré, ktoré vytýkali v minulosti iným, často sa zastrájali najmä pri pánovi Matovičovi alebo jeho kolegoch, že, že porušujú nepísané pravidlá a že sa im to vypomstí a tak ďalej. Ja teraz sledujem, že oni to robia, to, čo vyčítali druhým v oveľa, v oveľa hrubšej, väčšej miere a vôbec na tie slová nepamätajú a vôbec sa nimi neriadia. Ja som tak trochu aj sklamaná z toho, akým spôsobom tú politickú eleganciu, o ktorej sa snažili hovoriť v minulosti a ktorú sa snažili hrať, nechali tak a vlastne čokoľvek do parlamentu prinesú, ani sa neunúvajú povedať, prečo tak robia, rovnako ako teraz nepoznáme dôvody, prečo, prečo vlastne menia pravidlá, zaužívané pravidlá, s ktorými dokonca prišiel na začiatku ich vlastný minister Maďarič v roku 2008. My nevieme, prečo tieto pravidlá menia, len môžeme tušiť, že je to vôľa SNS a ostatní prikyvujú, lebo to pre nich, umenie nie je tak dôležité, aby za to zabojovali, a to je mi ľúto. To je smutná vizitka tejto vlády. Ďakujem.
15. schôdza NR SR - 12.deň - A. dopoludnia
Dátum: 2024-06-28
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

90. Ďakujem pekne, pán predsedajúci. Znova padla veľmi dôležitá otázka, prečo chceme vôbec zmeniť zákon o Audiovizuálnom fonde, a je na celej tejto situácii podľa mňa až absurdné, že my sa tu bijeme za zákon a za jeho podobu, ktorú vlastne priniesol v roku 2008, 2008 tuším to bolo roku, SMER. Bol to Marek Maďarič, ktorý prišiel s týmto návrhom, dal dokopy tieto fondy a je to dodnes vysoko pozitívne hodnotené umeleckou obcou, že s tým prišiel, a ja to takisto vysoko pozitívne hodnotím, odviedol dobrú prácu a my opozícia teraz hájime niečo, čo vlastne vybudoval toho času SMER, toho času Maďarič, a vy sa ho neviete a jeho práce ani len zastať. A dokonca jeden z poslancov SMER-u pán Jarjabek je teraz spoluautorom novely, ktorá podľa mňa do veľkej miery to, čo sa podarilo Maďaričovi pretlačiť toho času, likviduje, pretože robí z nezávislého, nezávislého fondu, ktorý naozaj doviedol celú tú tvorbu do nejakej medzinárodne dobrej reputácie, teraz ideme spolitizovať a vlastne dať do rúk jednej strane, pretože tu sa ani nedá hovoriť, že by tu bol nejaký záujem koalície, podľa mňa je to záujem konkrétnej strany, konkrétnych ľudí, ktorí chcú mocensky ovládnuť všetko, každú omrvinku, ktorú dostali po týchto voľbách do rúk a ktorú dostali k moci , a ja sa bojím, že to čo začne tento fond produkovať, keď som sa pozrela na mená, ktoré teraz rozdávajú karty v rámci SNS, tak sa bojím, že to budú filmy o pánovi Kuffovi a podobné, podobné diela, ktoré, ktoré bude Slovensko musieť pod svojou značkou budovať.
15. schôdza NR SR - 12.deň - A. dopoludnia
Dátum: 2024-06-28
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

80. Ďakujem, pán predsedajúci. Vďaka, Ondrej, za tvoje vystúpenie a podľa mňa si vypichol jednu veľmi dôležitú vec, a to, že nám chýba zdôvodnenie . A to nielen tu, ale aj pri ďalších hlasovaniach, dokonca pri návrhoch. My nevieme, prečo sa má zmeniť to zloženie rady, čo je za tým, prečo sa má meniť postavenie odborných komisií. Tu naozaj sa neunúvajú kolegovia z koalície k tomu, aby nám dali dôvod na tieto ich zmeny, a ja sa obávam, že rovnako tak netušíme napríklad aj pri uznesení, ktoré sa týka tých ukrajinských detí, prečo ôsmi poslanci hlasovali proti, lebo nikto z nich sa nepostavil do tej diskusie a nevysvetlil to. Neurobili to tak ani na ľudskoprávnom výbore. Čiže táto diskusia nám tu chýba a ja som presvedčená, že táto diskusia o dôvodoch návrhov, ktoré predkladáte, zmien, ktoré robíte, je elementárna pre to, aby sme si tu uchovali aspoň nejakú základnú politickú kultúru. A ja som tu bola aj v minulom volebnom období a vedela som, ako veľmi niektorých politikov z vtedajšej opozície hnevalo, keď sa diali veci, ktoré sa im nepáčili, a robil ich napríklad vtedy pán Matovič, a my sme im dali za pravdu. Veď preto sme boli aj kritikmi, preto sme v konečnom dôsledku aj odišli z tej vlády, lebo sa nám nepáčili veci, ktoré išli proti politickej kultúre, ktoré išli proti demokracii. A ja, ja som naozaj naivne čakala, že ešte akú-takú tú starú politickú eleganciu v sebe majú aspoň, aspoň tí starší v SMER-e a tí, čo boli predtým v HLAS-e a budú chcieť zachovať toto kvórum, budú chcieť zachovať aspoň nejaké mantinely toho politického správania. Ja tu len dám taký, taký príklad z Nemecka, keď Olaf Scholz nastúpil po rokoch Angely Merkelovej, a napriek naozaj výraznej kampani povedal: „ Boli to skvelé časy, keď ste tu vládli.“ No, tak toho sa už asi nedožijeme.
15. schôdza NR SR - 12.deň - A. dopoludnia
Dátum: 2024-06-28
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

56. Ďakujem za slovo. Ja si myslím, že ten dôvod, prečo je koaličná strana prázdna a naozaj tam nesedí nikto okrem jedného pána, je ten, že cítia prenesenú hanbu za to, že tu teraz musia drukovať ich koaličnému partnerovi, strane SNS, ktorý politizuje a doslova likviduje ďalšiu doposiaľ nezávislú inštitúciu a doposiaľ ako-tak fungujúci umelecký priemysel, takže toto je tá hanba, ktorej podľa mňa sa chceli vyvrátiť, a dokonca aj pani navrhovateľka má hlavu dole. Ja by som tiež mala hlavu dole, keby som musela obhajovať niečo také, alebo dokonca za tým stáť. Ale kultúra sa nedá zabiť ani ľuďmi, ako... ako sú tí v SNS, nedá sa udusiť zlomocou, nedá sa naozaj zlikvidovať len preto, že vy chcete. Kultúra prežila ťažké časy na Slovensku, všetky normalizačné procesy, naozaj všetky historické skúšky a prežije aj vás, ale história si vás bude pamätať. Toto všetko, čo teraz robíte, akým spôsobom ohýbate ľudské práva, lebo toto je tiež zásah do ľudských práv, ako to už bolo povedané, do tej prvej kategórie ľudských práv, to je, to je niečo, čo si budete niesť so svojimi. A generácie po vás takisto. Aj ja, ja sa naozaj nečudujem, že tu nikto z vašich nesedí, lebo, lebo som presvedčená, že tú, tú hanbu budú cítiť aj tí po vás. A ja len dodám, že je mi ľúto, koľkí ľudia uverili tomu, čo ste v minulom volebnom období prezentovali ako záujem o ľudské práva. Záujem o ľudské práva u vás skončil vtedy, keď sa vaši korupčníci a priatelia skorumpovaní dostali z miest, kde ste ich nechceli mať, odvtedy už o ľudské práva nejavíte záujem, aj dnes ste veľmi špinavo prerušili debatu o ľudských právach... (Prerušenie vystúpenia časomerom.)
15. schôdza NR SR - 8.deň - A. dopoludnia
Dátum: 2024-06-21
Poslanec: Marcinková, Vladimíra (SaS)
Druh vystúpenia: Vystúpenie

116. Ja už by som chcela povedať len jednou vetou. Ďakujem kolegom z KDH, aj na výbore bola veľmi aktívna pani predsedníčka pre ľudskoprávny výbor z Progresívneho Slovenska, že nezostali ticho v tejto téme. A mrzí ma, že vlastne ani tu sme nepočuli žiadny hlas z koalície, ktorý by nám vysvetlil, prečo v tejto téme mlčia. Ďakujem.
33. schôdza NR SR - 10.deň - A. dopoludnia
Dátum: 2025-04-09
Poslanec: Luščíková, Darina (PS)
Druh vystúpenia: Vystúpenie s faktickou poznámkou

71. Ďakujem za slovo. Rovnako chcem vydvihnúť ten širší kontext, ktorý spomínal môj kolega. Škoda, že odišiel a veľká škoda, že tu nie je minister Kamenický, ktorý spomínal, že výber dane z príjmu fyzických osôb je tou najstabilnejšou daňou, pretože práve teraz mu kolega Štefunko vysvetlil, že to tak nie je. Pretože veľký vplyv na to, že daň z príjmu fyzických osôb môže v budúcnosti klesať, majú práve globálne krízy, vojna, ktorú spôsobil prezident Trump, obľúbenec vašej koalície, tak má veľký dosah práve na to, že daň z príjmu fyzických osôb bude klesať, tým pádom budú klesať príjmy samospráv, obcí a miest na Slovensku. A vysvetlil ten široký dosah, že obchodné vojny, globálne krízy budú mať vplyv na znižovanie počtu zamestnancov na Slovensku, na znižovanie miest na Slovensku, budú mať dosah na to, že ľudia zo Slovenska odchádzajú, neprichádzajú zahraničné firmy a minister Kamenický, škoda, že tu fakt nie je, pretože toto by si mal vypočuť. Je to veľká výzva na to, aby sme prišli k prehodnoteniu toho, čo sa tu robí, a to k prijatiu transakčnej dane. To znamená, že veľmi odporúčam, aby ste zvážili ďalšie fungovanie transakčnej dane na Slovensku a pristúpili k tomu zodpovedne. Podporili naše slovenské podniky, ktoré trpia transakčnou daňou, ktoré dusí transakčná daň a aby ste zahlasovali za náš pozmeňujúci návrh. Ďakujem pekne.
33. schôdza NR SR - 7.deň - B. popoludní
Dátum: 2025-04-03
Poslanec: Luščíková, Darina (PS)
Druh vystúpenia: Vystúpenie s faktickou poznámkou

191. Ďakujem pekne za slovo. Pán minister, vy stále opakujete a pýtate sa nás, čo sme priniesli, aké návrhy sme vám predostreli na to, aby sa veci zmenili. My tie návrhy máme, my sme ich aj zverejňovali, máme na to noviny, ibaže my nemáme aparát, aký máte vy, aby sme to vedeli zabezpečiť, to je jedna vec. A na druhej strane sa vás (reakcia z pléna), máme to spočítané, máme napríklad www stránku cena za Fica, môžete si tam spočítať, sú tam jasné a konkrétne návrhy, kde môžete ušetriť a môžete sa tým inšpirovať. Sú to naozaj dobré návrhy a sú to návrhy na to, aby ste šetrili na výdavkoch a nešetrili na ľuďoch, ale šetrili na výdavkoch, ktoré naozaj nie sú potrebné. Ale na druhej strane sa môžem opýtať, keď stále opakujete, že za Ódora, za Matoviča, čo ste vy priniesli vtedy? Boli ste takí konštruktívni, ako vy chcete od nás? My sme opozícia, takže vy rovno môžete ísť tiež do opozície, keď vravíte, že, a proste to je jedno, nebudem teraz na vás útočiť (smiech), lebo sa len rozčúlim. Ale ešte jednu vec by som chcela, ešte mám čas. Bola som na konferencii o rodinných firmách, a to sa týka presne toho odchodu, o ktorom sme tu rozprávali. Viete, ako si zakladajú zahraničné právnické firmy biznisy na Slovensku? Zakladajú si ich kvôli tomu, že naše slovenské firmy odchádzajú do zahraničia a rádovo v desiatkach percentách sa to navyšuje v poslednej dobe. A neodchádzajú len firmy, ktoré sú ako keby spriaznené s nami, ale nie sú tu kvôli tomu, že tu je zlá atmosféra. Ja som sa dozvedela, že odchádzajú firmy, ktoré sú spriaznené s koalíciou. A odchádzajú preto, že vedia, že je to tu zlé. Len vy to tu nemôžete povedať a priznať. Takže vy to budete stále dookola opakovať, že Ódor, Matovič, Fico, ale vy viete, že ste to pokašlali aj vy. A teraz ste to pokašlali riadne. Ďakujem. (Potlesk.)
33. schôdza NR SR - 5.deň - B. popoludní
Dátum: 2025-04-01
Poslanec: Luščíková, Darina (PS)
Druh vystúpenia: Vystúpenie s faktickou poznámkou

51. Ďakujem za slovo. Pán minister, musím povedať, že ma zneistili vaše slová o tom, že najistejšou daňou je daň z fyzických osôb. A hovorili ste o tom, že daňový mix ako keby nebol chcený, alebo ako keby samosprávy nechceli prehodnotiť financovanie samospráv. Ja na finančnom výbore som sa pýtala vášho štátneho tajomníka a ten ma ubezpečil, že na ministerstve pracujete na zmene systému financovania samospráv a to aj kvôli tomu, že tento systém je považovaný za neudržateľný. Dosť ma potešilo, a preto teraz trošku váham, kde je tá pravda, veď vy hovoríte o tom, že daň z fyzických osôb je tá najstabilnejšia. Treba si uvedomiť, že boli sme v dobrých časoch, kedy nám nezamestnanosť klesala z roku 2013 zo 16 % až nateraz necelých 6 %, čo je 10-percentný rozdiel. Ale ideme do zlých časov, kedy je hrozba, že nezamestnanosť bude rásť a ten výnos z dane z fyzických osôb nemusí byť dostatočný. Táto konsolidácia spôsobuje a transakčná daň, ktorá teraz naozaj vstúpila do platnosti, spôsobuje neistotu aj pre živnostníkov. Takže nehovorme o tom, že daň z príjmu fyzických osôb je tou najstabilnejšou daňou. Preto chcem pevne veriť, že naozaj na ministerstve budete ďalej pracovať na tom, aby ste našli ten najlepší spôsob financovania samospráv, ktorý bude dlhodobo udržateľný. Ďakujem.
33. schôdza NR SR - 5.deň - A. dopoludnia
Dátum: 2025-04-01
Poslanec: Luščíková, Darina (PS)
Druh vystúpenia: Vystúpenie s faktickou poznámkou

60. Ďakujem za slovo. Musím sa ti, kolegyňa, veľmi poďakovať, že na základe odborných dát si vysvetlila, že nehovoríme o skupine ľudí, ktorí nechcú pracovať, ale ktorí z rôznych dôvodov pracovať naozaj nemôžu alebo nie sú schopní pracovať. Ja som zo Spiša a, žiaľbohu, veľmi často počúvam naratív práve o skupine ľudí, o ktorých si rozprávala, že kto nepracuje, nech neje. A ja si myslím, že presne na túto populistickú vlnu a na tento naratív ľudí naskakuje návrh tohto zákona. Ja som pracovala aj v oblasti integrácie Ukrajincov a veľmi často som sa stretávala na úradoch práce s diskrimináciou len na základe príslušnosti k národu a my teraz chceme zabezpečiť týmto zákonom, že bude objektívne posudzovanie ľudí, ktorí môžu alebo nechcú pracovať, že o tom bude rozhodovať pracovník v Spišskej Novej Vsi, v Kežmarku, kde je problém s touto komunitou. Ja som naozaj presvedčená, že ide o populistický zákon, ktorý len podlieza voličom v menej rozvinutých okresoch. Ďakujem. (Ruch v sále.)